**Havnereglement (Redigert oktober 2022)**

Havnereglementet er retningslinjer i havna for Pluggens medlemmer og viser til regler og instrukser som medlemmene er forpliktet til å sette seg inn i og følge:

*Lover*

*Vaktinstruks*

*Tidsfrister og gebyrer*

*Instruks for bruk av krana*

**Medlemskap**

Medlemmer av Båtforeningen Pluggen kan benytte foreningens brygger, kran, slipp og opplagstomt for egen båt som det er betalt avgift for. Dette skjer for egen regning og risiko. Båteier må gjøre seg kjent med bunnforholdene i havna. Skader må erstattes av den eller de som forårsaket skaden, og er båtforeningen uvedkommende. Medlemmene er forpliktet til å sørge for at telefonnummer og e-postadresse er oppdatert.

Medlemskap søkes på [pluggenhavn.no](https://www.pluggenhavn.no)

**Båtplassen**

Innbyggere bosatt i Horten kommune prioriteres for båtplasser. Havnesjefen fordeler båtplass etter båtens størrelse, og medlemmene må bare benytte den anviste plassen. Enhver plikter å underrette havnesjef når båtplassen ikke anvendes. Det er strengt forbudt å overlate plassen til andre, uten havnesjefens eller styrets samtykke.

Alle båter skal ha solide fortøyninger foran og bak, med strekkavlasting på hver fortøyning. Alt tauverk og løsøre fjernes i vinterhalvåret. Strøm skal kun brukes til å lade batteri og arbeidsverktøy. Det er ikke tillatt å bruke båten som utleiested for overnattingsgjester. Plassen nærmest og syd for krana er avsatt til havariplass. Opphold på denne plassen må være så kort som mulig og avtales med havnesjefen. Slippen må ikke brukes lenger enn høyst nødvendig.  
Det er strengt forbudt å benytte seg av grill på bryggene i Båtforeningen Pluggen.

**Bytte av båt eller båtplass**

Ved bytte av båt må det leveres nytt registreringsskjema for båtplass til havnesjef. Havnesjef avgjør om det skal tildeles ny plass. Husk at vaktlista må følges, uavhengig av plassbytte. Om man bytter plass i løpet av sesongen, gjelder fremdeles den oppsatte vakten

**Søppel og giftig avfall**

Alle plikter til enhver tid å fjerne avfall og søppel etter seg og rydde opp etter opplag. Alle må påse at det er god orden på foreningens område og at uvedkommende ikke tar seg til rette. Søppelstativ er kun for båtforeningens medlemmer og skal kun brukes til restavfall fra båtaktivitet. Matavfall må tas med hjem. Det er strengt forbudt å tømme eller pumpe olje eller oljeholdig vann i havneområdet. Batterier, frostvæske, spillolje og spesialavfall skal deponeres i mottaket vårt bak klubbhuset.

**Parkering**

Biler parkeres på Pluggens parkeringsplass, i sommerhalvåret benyttes også opplagsplassen.

**Krana**

Se *Instruks for bruk av krana*

**Spyling av båt**

Båten må ikke spyles på slippen eller ved krana og rester etter spyling må samles opp og leveres i mottaket. Dette er for å forhindre at rester fra giftig bunnstoff renner ut i sjøen eller trenger ned i grunnvannet. Ved spyling på opplagsplassen må det brukes en presenning for å samle opp dette. Dette er pålagt av Horten kommune. (Se også: [www.erdetfarlig.no](http://www.erdetfarlig.no))

**Vakt i havna**

Medlemmene er forpliktet til å sitte nattevakt. Det sendes ut vaktliste som gjelder for hele sesongen. De som er oppført, har ansvar for at vakten gjennomføres.

Se *Vaktinstruks*.

**Dugnad**

Medlemmene forplikter seg til å delta på dugnad. Dette går på omgang og de det gjelder blir innkalt.

**Ro i havna**

Ifølge vedtak i Horten kommune skal det være ro på opplagsplass mandag til fredag fra kl. 21:00 og lørdager etter kl. 18:00. På søn- og helligdager skal det ikke være arbeid som medfører støy eller ulempe.

**Opplagsplassen**

Opplagsplassen kan brukes mellom 15. september og 15. juni. Medlemmene kan bare bruke opplagsplass anvist av opplagsassistentene. Mellom båtene skal det være en meter fra fenderlist til fenderlist. Om man velger å ha båten på vannet, kan man ikke benytte opplagsplassen. Alle båter og hengere skal merkes med båtplassnummer. Opplagsutstyr som ikke er merket, vil bli fjernet for eiers regning, og Pluggens utlegg kan trekkes fra innskuddet. Fast strøm er ikke tillatt på opplagsplassen og alle kabler skal fjernes om ikke arbeid pågår. Det er kun tillatt med traller og hengere som lar seg håndtere med håndmakt på en enkel måte. Hengere som ikke er i bruk under opplagsperioden, skal fjernes fra området. Vannet til opplagsplassen vinter-stenges 15. november.

Opplagstomten skal være ryddig og fri for båter og opplagsutstyr fra 15. juni til 15. september. Båteiere som ikke overholder utsettingsdatoen, må betale dagsgebyr. Hvis båten ikke fjernes, får båteier beskjed i rekommandert brev om at dette er brudd på foreningens lover og båten fjernes på eiers bekostning. Alternativt søkes saken løst mellom båteier og Horten Kommune som grunneier.

Se *Tidsfrister og gebyrer*.

**Bortvisning**

Når en tillitsvalgt ser seg nødt til å gjøre en båteier oppmerksom på forhold som bør rettes, må dette gjøres så fort som mulig og uten ubehageligheter for den tillitsvalgte. Medlemmer som ikke retter seg etter dette reglement, kan bortvises fra området og ekskluderes fra foreningen. SePluggens *Lover, §12*.

Styret, oktober 2022